OBH 7261/1996.
Az állampolgári jogok országgyűlési biztosa általános helyettesének jelentése
Előadó: dr. Kiss László

Az eljárás megindulása:
	A panaszos azért fordult az állampolgári jogok országgyűlési biztosához, mert leánya 1996. június 7-én öngyilkos lett és a rendőrség nem járt el annak a személynek a felelősségrevonása érdekében, akinek magatartása közrehatott az öngyilkossági szándék kialakulásában. A bejelentés alapján az állampolgári jogok országgyűlési biztosának általános helyettese az 1993. évi LIX. tv. 16. § (1) bekezdésére tekintettel vizsgálatot rendelt el az esetleges alkotmányos visszásság megállapítása érdekében.

Érintett alkotmányos jog:
Jogállamiság, jogbiztonsághoz való jog (Alk. 2 .§ (1)bek. 

Alkalmazott jogszabályok:
1994. évi XXXIV. törvény a Rendőrségről
13. § (1) A rendőr jogkörében eljárva köteles intézkedni vagy intézkedést kezdeményezni, ha olyan tényt vagy körülményt észlel, illetőleg hoznak tudomására, amely rendőri beavatkozást igényel. Ez a kötelezettség a rendőrt halaszthatatlan esetben szolgálaton kívül is terheli, feltéve, hogy az intézkedés szükségességének időpontjában intézkedésre alkalmas állapotban van.
(2) A rendőr köteles a törvény rendelkezésének megfelelően, részrehajlás nélkül intézkedni.

23/1994. (X. 26.) BM rendelet az eltűnt személyek felkutatásának és a rendkívüli halálesetek kivizsgálásának rendjéről
1. § (1) E rendelet szabályai szerint kell eljárni a Magyarországon eltűnt személy felkutatására, a Magyarországon bekövetkezett rendkívüli haláleset kivizsgálására, és a Magyarországon fellelt ismeretlen holttest azonosítására irányuló eljárásban.
2. § (1) Az eltűnt személy felkutatásáról, valamint a rendkívüli haláleset kivizsgálásáról bejelentésre vagy hivatalból a rendőrség gondoskodik.
(2) A rendőrség eljárására – az e rendeletben, illetőleg az elintézési határidő tekintetében a Kormány rendeletében meghatározott eltérésekkel – az államigazgatási eljárás általános szabályairól szóló 1957. évi IV. törvény szabályait kell alkalmazni.
4. § (1) E rendelet alkalmazásában rendkívüli az olyan halál, amelynek természetes módon való bekövetkezését a körülmények kétségessé teszik, különösen, ha
a) bekövetkezésének körülményei egyértelműen nem zárják ki, hogy a halált bűncselekmény okozta;
b) baleset okozta vagy ennek gyanúja merül fel, és a halál bekövetkezésével összefüggésben a felelősség vizsgálata szükséges;
c) öngyilkosság okozta vagy a körülmények erre utalnak;
5. § (1) Az eltűnt személy felkutatása és a rendkívüli haláleset kivizsgálása – a (2) és (3) bekezdésben meghatározott kivételekkel – a rendőrkapitányság hatáskörébe tartozik.
11. § A rendkívüli haláleset kivizsgálása során az eljárási cselekményeket – így különösen a szemlét és a hatósági boncolást – úgy kell végrehajtani, hogy azok adatai egy későbbi, esetleges büntetőeljárásban bizonyítékként felhasználhatók legyenek.
15. § (1) Az eltűnt személy felkutatására irányuló eljárásban az eljárást befejező határozatot meg kell küldeni az eltűnt személy ismert legközelebbi hozzátartozójának, továbbá a bejelentőnek.
(2) Rendkívüli haláleset kivizsgálására irányuló eljárásban az eljárást befejező határozatot meg kell küldeni
a) az elhalttal közös háztartásban élt, vagy ennek hiányában az ismert legközelebbi hozzátartozójának, illetőleg az eltemetésére kötelezhető személynek;

Megállapított tényállás:
Az eljáró rendőrkapitányságtól beszerzett iratok alapján a következőket állapítottam meg: 
	A panaszos leánya 1996. július 7-én - egy néhány nappal korábbi kísérletet követően - a szülők lakásában öngyilkosságot követett el. A Jászberényi Rendőrkapitányság Bűnügyi Osztálya 41/13-1996. ált. számon indult államigazgatási eljárás keretében megvizsgálta a haláleset körülményeit és mivel bűncselekmény gyanúja nem merült fel, az eljárást lezárta. Az elhunyt hátrahagyott búcsúlevele magyarázatul szolgált az öngyilkossági elhatározásra és annak érzelmi, lelki hátterére. 
	A szülők B. Zs. jászberényi fiatalembert okolták leányuk haláláért, erre utaló meggyőződésüket már a halottszemle során is hangsúlyozták. 1996. augusztus 1-én a panaszos bejelentést tett B. Zs. ellen a rendőrségen, amelyben azt állította, hogy leánya öngyilkossága B. Zs. felbujtására történt. Jelezte azt is, hogy B. Zs. egy másik jászberényi leánnyal külföldre akar szökni a rá váró büntetés elől. A rendőrség a bejelentés alapján nem talált olyan bizonyítékokat, amelyek a panaszos állításait megerősítették volna. A panaszost a vizsgálat eredményéről értesítették.
	A rendőrség - megértve a gyermekük tragikus elvesztésének okait kutató szülőket -minden törvényes lehetőséget igénybevett a körülmények vizsgálata során, azonban sem B. Zs.-vel, sem más személlyel kapcsolatosan bűncselekményre utaló gyanút nem találtak. Eljárásuk a jogállamiság követelményeinek megfelelt.
 	A fentieket összefoglalva megállapítottam, hogy az ügyben a rendőrség a hatályos jogszabályoknak megfelelően járt el, a panaszos bejelentése alapján folytatott eljárásban minden szükséges és lehetséges intézkedést megtettek a tényállás tisztázása érdekében. Az intézkedésekkel összefüggésben alkotmányos visszásság nem állapítható meg, ezért a vizsgálatot lezárom. 

Budapest, 1997. szeptember

Dr. Polt Péter